SHBA, BE, thirrje Turqisë të minimizojë viktimat civile 
SHBA dhe BE janë të shqetësuara se ofensiva turke kundër kurdëve mund të dëmtojë përpjekjet për paqe në Siri
Sekretari i Shtetit Rex Tillerson dhe homologia e tij evropiane Federica Mogherini i kanë bërë thirrje Turqisë që të kujdeset për sigurinë e civilëve në ofensivën e saj në një enklavë kurde të Sirisë. Presidenti turk Rexhep Tajip Erdogan ka thënë se forcat e turke nuk do të tërhiqen derisa të realizohen qëllimet e Turqisë. Ofensiva e Turqisë kundër rajonit kurd të Afrinit në Sirinë veriperëndimore u intensifikua të hënën, me shpërthimin e përleshjeve mes forcave turke dhe milicisë kurde lokale, të mbështetur nga Shtetet e Bashkuara. Tillerson u tha gazetarëve në Londër se Shtetet e Bashkuara kanë qenë në kontakt me të dyja palët. tha Sekretari Tillerson. Kryediplomatja e Bashkimit Evropian, Federica Mogherini u kërkoi të dyja palëve që të garantojnë dërgimin e ndihmave humanitare për civilët. Ajo gjithashtu shprehu shqetësimin se luftimet do të dëmtonin përpjekjet për të gjetur një zgjidhje paqësore në luftën civile gati shtatëvjeçare të Sirisë. Presidenti Erdogan tha se forcat e tij nuk do të ndalen derisa të vendosin sigurinë në territorin pranë kufirit të Turqisë me Sirinë. Ai ka akuzuar Shtetet e Bashkuara për armatosjen e forcave kurde, qëllimi i të cilëve është ndërmarrja e sulmeve ndërkufitare ndaj Turqisë. Erdogan pretendon se kurdët sirianë janë të lidhur me grupin separatist kurd PKK, që është klasifikuar si një organizatë terroriste nga Turqia, Bashkimi Evropian dhe Shtetet e Bashkuara. Ministri i jashtëm rus Sergej Lavrov akuzoi të hënën Shtetet e Bashkuara për nxitjen e lëvizjes separatiste kurde, ose për shkak të mungesës së kuptimit të situatës ose provokimit të qëllimtë. Mbështetja ushtarake e Rusisë ka ndihmuar qeverinë në Damask të rimarrë pjesën më të madhe të territorit të kapur nga opozita siriane. Turqia e ka kritikuar këtë mbështetje dhe madje ka rrëzuar një avion rusë në hapësirën ajrore të Sirisë. Por, pas incidentit të dyja palët u pajtuan shumë shpejt.